La Cexa Etiopica Ortodosa Tewahedo la xe na Cexa Ortodosa orientale in Etiopia. La Cexa Tewahedo la fasea parte de la Cexa Coptica fin al 1959 co el Patriarca de Alesandria Cirilo VI el ga dà on patriarca propio a la Cexa Etiopica. La Cexa Etiopica Tewahedo la xe ona de le poche Cexe africane che le ga continuà a vivare anca soto l’ataco de l’Islam. La ga na quarantina de milioni de fedeli. El nome el se riferise a la natura de Cristo, che la Cexa Etiopica la vede come unitaria . Questa teoria la contrasta co l’insegnamento de la Cexa Catolega e de le Cexe Ortodose Orientali che le segue el insegnamento de el Concilio de Calcedonia che insegna che Gesù el xe vero Dio e vero omo, do nature in una sola persona. La Cexa etiopica la se vanta de disendar da l’eunuco tesoriere de la regina Gersamot Hendeke VII de Candace batesà da Filipo . En realtà, la Cexa la xe rivà in Etiopia co do diaconi nestoriani i ga fato naufragio so la costa eritrea e i xe stà portà dal re. Uno de sti diaconi el xera Frumenzio, l’altro el xera so fradel Edesio. La Cexa la se sa ligà a la Cexa Coptica de Alexandria e, par secoli, el xe stà el patriarca de Alexandria a mandar vescovi in Etiopia. Dal 1959, la Cexa Tewahedo la xe autocefala, la se scelie el so Patriarca da sola. La Cexa eritrea – da senpre ligà a quele etiopica - la xe diventà autoceffala in tel 1998. Co l’arivo de le armate islamiche so le coste eritree, l’Etiopia la ga perso tanta influenzas econòmega. Prima, la controlava tute le strade carovaniere dal nord Africa verso le Indie. Anca sensa la richesa de na olta, el regno etiopico el ga continuà a esare inportante e la Cexa la ga funsionà da fatore de unificaxion. A la fin del XV secolo, i portoghexi i ga mandà de i soldati in Etiopia par jutar el re cristiano contro l’invasion musulmana. Co lori, i xe rivà anca de i misionari gesuiti. Questi i ga laorà par portar la Cexa Tawahedo soto l’influensa de Roma. Dopo on secolo de tentativi, el re Susenyos el se ga convertio al catolicesimo, ma la popołasion – e sora-de-tuto la casta monacale – la ga resistio. Susenyos el xe stà costreto a dar le dimisioni. El fiol Failides el ga subito roto I legami co Roma e el xe tornà a la comunion co Alesandria, el ga espulso i gesuiti e el ga ordenà che tuti i libri de i Franchi i vegnese brusà. En tel 1948, le Cexe de Alesandria e de Addis Abeba le ga firmà on acordo par far diventar la Cexa Tewahedo autocefala, saria a dir bona de elezare el so patriarca. Dopo on longo proceso, el Patriarca de Alesandria el ga odernà on arcieparca etiopico in tel 1951, e in tel 1959 el lo ga incoronà Patriarce de Etiopia. El so sucesore el xe stà Abuna Tewophilos. Co la caduta de l’imperatore Haile Selassie, in tel 1974, la Cexa Tewahedo la ga perso el posto de religion de Stato. El novo governo marsista el ga fato arestar el patriarca e lo ga copà in tel 1979. El governo el ga ancà ordenà de elegere on novo patriarca inte la pesona de Takla Haymanot. Le altre Cexe sorele le ga rifiutà de riconosarlo. Dopo la caduta del governo Menghistu, el patriarca Merkorios – na marioneta ne le mane de i comunisti - el ga abdicà e la Cexa la ga eleto Patriarca Paulos. La Cexa Tewahedo la riconose la Bibia usada da le Cexe ortodose, co la zonta de el Libro de Enoc, el Libro de i Giubilei, i do libri de Esdra, el terzo libro de i Macabei e el Salmo 151. Alcune vecie Bibie le ga altri libri conservà solo che inte la lengoa amarica, la lengoa de la majoria de i fedeli.